UPRS Sklep II U 345/2022-6
Sodna praksa Upravnega sodišča, 2023-01-10

Cvetka Horvat (preds.), Melita Ambrož (poroč.), mag. Vita Hribar

CIVILNO PROCESNO PRAVO - JAVNI RAZPISI - JAVNI ZAVODI

obvestilo o neizbiri - akt, ki se lahko izpodbija v upravnem sporu - stvarna pristojnost - odstop tožbe pristojnemu sodišču

V konkretnem primeru je direktorja zavoda knjižnice pristojen imenovati svet knjižnice, ki je organ zavoda in ne organ republike, občine ali mesta, je za vsa vprašanja v zvezi s postopkom izbire kandidatov pristojno delovno sodišče in ne upravno sodišče. Takšen je bil tudi pouk v izpodbijanem obvestilu neizbranim kandidatom.

I. Upravno sodišče Republike Slovenije ni stvarno pristojno za odločanje v tej zadevi.

II. Po pravnomočnosti tega sklepa se zadeva odstopi stvarno pristojnemu Delovnemu sodišču v Mariboru.

1. Tožnica je vložila tožbo v upravnem sporu zoper obvestilo o neizbiri z dne 26. 9. 2022 in sklep št. 108 Sveta knjižnice o imenovanju direktorja z dne 23. 9. 2022. Z izpodbijanim sklepom je Svet knjižnice Pokrajinska in študijska knjižnica Murska Sobota za direktorico knjižnice imenoval A. A. Z izpodbijanim obvestilom pa je Svet knjižnice tožnico kot kandidatko na javnem razpisu za prosto delovno mesto direktorja obvestil, da ni bila izbrana ter da je bila na 12. redni seji Sveta knjižnice dne 23. 9. 2022 na razpisano delovno mesto direktorja imenovana kandidatka A. A.

2. Tožnica v tožbi navaja, da se je prijavila na javni razpis za delovno mesto direktorja Pokrajinske in študijske knjižnice Murska Sobota (tj. toženke). Obvestilo o neizbiri oz. o imenovanju A. A. na razpisano mesto je prejela 28. 9. 2022, ki je bila na 12. redni seji Sveta knjižnice 23. 9. 2022 imenovana za direktorico. Ne obvestilo ne sklep o imenovanju ne vsebujeta obrazložitve in sta kot upravna akta tako pomanjkljiva, da ju je treba odpraviti. S številnimi kršitvami je obremenjen tudi sam razpisni postopek. Upravnemu sodišču predlaga, da izpodbijana akta odpravi in se postopek izbire kandidata za direktorja toženke ponovi.

3. Upravno sodišče Republike Slovenije ni stvarno pristojno za odločanje v tej zadevi.

4. Vsako sodišče mora med postopkom ves čas po uradni dolžnosti paziti na svojo stvarno pristojnost (prvi odstavek 19. člena Zakona o pravdnem postopku - v nadaljevanju ZPP v zvezi z 22. členom Zakona o upravnem sporu - v nadaljevanju ZUS-1). Po pravnomočnosti sklepa, s katerim sodišče izreče, da ni pristojno, odstopi zadevo pristojnemu sodišču (prvi odstavek 23. člena ZPP v zvezi z 22. členom ZUS-1). Pristojnost se presodi na podlagi navedb v tožbi in na podlagi dejstev, ki so sodišču znana (drugi odstavek 17. člena ZPP).

5. V obravnavani zadevi tožnica izpodbija odločitev o imenovanju direktorja, postopek v zvezi s prijavo ter neizbiro tožnice na javnem razpisu za delovno mesto direktorja javnega zavoda Pokrajinske in študijske knjižnice Murska Sobota (v nadaljevanju PIŠK). Izpodbijana akta je izdal organ toženke Svet knjižnice PIŠK.

6. Toženka je javni zavod. Kot knjižnica je ustanovljena in organizirana kot osrednja splošna knjižnica (7. člen Odloka o ustanovitvi javnega zavoda osrednje splošne knjižnice Pokrajinska in študijska knjižnica Murska Sobota (v nadaljevanju Odlok). Skladno z 11. členom Odloka so organi knjižnice direktor, svet knjižnice in strokovni svet.

7. Postopek imenovanja direktorja javnega zavoda urejajo določbe Zakona o zavodih (v nadaljevanju ZZ), Zakona o knjižničarstvu (v nadaljevanju ZKnj-1), za toženko pa tudi določbe Odloka.

8. V 32. členu ZZ je določeno, da direktorja zavoda imenuje in razrešuje ustanovitelj, če ni z zakonom ali aktom o ustanovitvi za to pooblaščen svet zavoda; kadar je za imenovanje in razrešitev direktorja javnega zavoda pooblaščen svet zavoda, daje k imenovanju in razrešitvi soglasje ustanovitelj, če z zakonom ni drugače določeno. V prvem odstavku 17. člena ZKnj-1 je določeno, da direktorja oziroma direktorico splošne knjižnice imenuje svet splošne knjižnice na podlagi javnega razpisa. Odlok pa v prvem odstavku 12. člena določa, da imenuje direktorja svet knjižnice na podlagi javnega razpisa po predhodnem soglasju ustanoviteljice Mestne občine Murska Sobota, mnenju Občine Beltinci ter mnenj občin, ki so na knjižnico s pogodbo prenesle opravljanje dejavnosti, ter mnenja strokovnih delavcev knjižnice. Svet knjižnice imenuje direktorja z večino glasov vseh članov.

9. Glede sodnega varstva v zvezi z izvedbo javnega razpisa in postopkom imenovanja direktorja javnega zavoda je v drugem odstavku 36. člena ZZ določeno, da če imenuje direktorja zavoda organ republike, občine ali mesta, se zahteva za sodno varstvo vloži pri sodišču, pristojnem za upravne spore; v vseh drugih primerih pa se zahteva za sodno varstvo vloži pri sodišču, pristojnem za delovne spore.

10. Ker je v konkretnem primeru direktorja zavoda knjižnice pristojen imenovati svet knjižnice, ki je organ zavoda in ne organ republike, občine ali mesta, je za vsa vprašanja v zvezi s postopkom izbire kandidatov pristojno delovno sodišče in ne upravno sodišče. Takšen je bil tudi pouk v izpodbijanem obvestilu neizbranim kandidatom.

11. Upravno sodišče je zato na podlagi določb 19. člena in prvega odstavka 23. člena ZPP v zvezi s prvim odstavkom 22. člena ZUS-1 sklenilo, da ni stvarno pristojno za odločanje v tej zadevi ter odločilo, da se po pravnomočnosti tega sklepa zadeva odstopi Delovnemu sodišču v Mariboru kot stvarno in krajevno pristojnemu sodišču (4. točka 12. člena Zakona o delovnih in socialnih sporih).

Zakon o knjižničarstvu (2001) - ZKnj-1  - člen 17, 17/1

Zakon o pravdnem postopku (1999) - ZPP  - člen 19, 23, 23/1

Zakon o zavodih (1991) - ZZ  - člen 36, 36/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.